DA Den Europæiske Unions Tidende C 443/11

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2014/C 443/06)

Denne offentliggørelse giver ret til at gøre indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

RÅDETS FORORDNING (EF) Nr. 510/2006

om beskyttelse af geografiske betegnelser og oprindelsesbetegnelser for landbrugsprodukter og fødevarer (2)

»HOLLANDSE GEITENKAAS«

EF-nr.: NL-PGI-0005-01176 – 6.11.2013

BGB ( X ) BOB ( )

1. Betegnelse

»Hollandse geitenkaas«

2. Medlemsstat eller tredjeland

Nederlandene

3. Beskrivelse af landbrugsproduktet eller fødevaren

3.1. Produkttype

Kategori 1.3: Oste

3.2. Beskrivelse af produktet med betegnelsen i punkt 1

»Hollandse geitenkaas« er en traditionel geografisk betegnelse for en fast ost, der er fremstillet i Nederlandene og modnet naturligt eller i folie, og som tilberedes på samme måde som Gouda og fremstilles af gedemælk fra gedehusdyrbrug, der er etableret i Nederlandene. »Hollandse geitenkaas« er spiseklar efter naturlig modning, hvor der dannes en skorpe, eller efter modning i folie uden skorpedannelse. Den naturlige modning med skorpedannelse kan kun finde sted i Nederlandene. Modningsperioden er fire uger med et minimum af 25 dage.

Egenskaber:

Farve : Under modningen går farven fra hvid for ung og mellemlagret »Hollandse geitenkaas« til elfenbensfarvet for lagret »Hollandse geitenkaas«. Konsistens : »Hollandse geitenkaas« har en blød til smidig masse efter fire uger; jo mere vandindholdet mindskes, jo fastere bliver massen. Sammensætning : Den mælk, der leveres til ostemejerierne, har et fedtindhold på 2,8-6,2 % og et proteinindhold på 2,6-4,4 %. Der kan tilsættes enhver type aromastoffer, krydderier eller grøntsager såsom nælder, bukkehorn, timian og tomat til osten, forudsat at den karakteristiske smag kan fornemmes i osten. Fedtindhold : Mindst 50,0 % og højst 60,0 % i tørstof. Fugtighed : Højst 44 % 14 dage efter datoen for løbetilsætning. Saltindhold : Højst 4,1 % i tørstof. Smag : Blød, mild og ren. Smagen og duften bliver kraftigere, efterhånden som osten modnes. Tværsnit : Når osten skæres igennem, kan der være huller, som ikke nødvendigvis er ensartet fordelt. Skorpe : Ved en naturlig modning er osteskorpen godt lukket, glat, tør, ren og uden skimmel. »Hollandse geitenkaas« i folie har ikke en hård skorpe, men den presses dog også og lægges i saltlage. »Hollandse geitenkaas«, der modnes i folie, skal være godt lukket, glat, tør, ren og fri for skimmel. Modningstemperatur : 10-14 °C ved naturlig modning og 4-7 °C ved modning i folie. Alder for konsum : Fra mindst 28 dage efter fremstillingen til mere end et år.

Andre egenskaber:

Osten har form som en fladtrykt cylinder eller som en kanterost, et brød eller en blok og vejer 1,5-20 kg. Ved fladtrykt cylinder forstås en rund form, hvis side har en blød overgang til en flad over- og underside, og som har en højde på en fjerdedel eller halvdelen af diameteren. Ved form som en kanterost forstås en fladtrykt cylinderform med én blød overgang og én skarp overgang. Ved form som et brød forstås en rektangulær ost.

Tilsætningen af løbe til gedemælken sker ved hjælp af en animalsk osteløbe eller en mikrobiel osteløbe ved en temperatur på mindst 28 °C og højst 32 °C. Under løbetilsætningen tilsættes en bakteriekultur med mesofile mælkesyrebakterier, der er egnet til »Hollandse geitenkaas«, dvs. varianter af Lactococcus, normalt kombineret med varianter af Leuconostoc og eventuelt kombineret med termofile Lactobacillus og/eller Lactococcus.

I et kontrolleret saltlagebad holdes temperaturen, saltindholdet og pH-værdien så konstant som muligt. »Hollandse geitenkaas« nedsænkes i et saltlagebad med et saltindhold på mindst 17° Baumé og højst 20° Baumé. pH-værdien skal være mindre end 4,8, og temperaturen ligger mellem 10 °C og 16 °C.

3.3. Råvarer (kun for forarbejdede produkter)

Til tilberedning af »Hollandse geitenkaas« anvendes der pasteuriseret sødmælk fra geder, fløde eller valle fra gedemælk og helt eller delvis skummet gedemælk fra nederlandske malkegedebedrifter.

Det er ikke tilladt at bruge mælk fra andre dyr.

Den faste »Hollandse geitenkaas« fremstilles med mælk fra den nederlandske hvide ged eller arter fra krydsning af den nederlandske hvide ged med andre malkegederacer.

Den konstante kvalitet og den milde smag, som den nederlandske gedemælk har, skyldes en kontrolleret opdrætsmetode, opdrætternes knowhow og iværksættelsen af et kvalitetssikringsprogram (i hele kæden).

Gedemælkproducenten kan ved hjælp af dette program garantere en konstant høj kvalitet. Kvalitetssikringsprogrammet omfatter kriterier, som især vedrører virksomhedshygiejne, veterinærlægemidler, dyrenes sundhed og velfærd, drikkevand, malkning og nedkøling af mælken.

Kvalitetssikringsprogrammet, som er rettet mod malkegedebedrifter, opfylder som minimum EU's hygiejneregler og overvåges af Centraal Orgaan voor Kwaliteitsaangelegenheden in de Zuivel (COKZ — det centrale organ for kontrol af kvaliteten hos mælkeproducenter).

Ved enhver levering af gedemælk skal der tages prøver. Disse analyseres med hensyn til følgende parametre: fedt- og proteinindholdet samt diverse kvalitetsparametre. Betalingen til opdrætteren er baseret på disse grundoplysninger om mælkens kvalitet. COKZ fører tilsyn med hele processen fra prøveudtagningen og analysen af prøverne til den passende behandling af resultaterne af denne.

3.4. Foder (kun for produkter af animalsk oprindelse)

Foderet til den nederlandske ged består af græs- eller majsensilage af nederlandsk oprindelse, portionsfoder og halm. Det er tilladt at give supplementer såsom hørfrø, roepulp og mask fra bryggerier. Foder fra eksterne leverandører skal overholde forskrifterne i programmet til sikring af kvaliteten i malkegedebedrifter samt EU-bestemmelserne om foder. Foder, der kan tænkes at påvirke mælkens og ostens kvalitet (lugten, den milde smag osv.), som f.eks. løg, gives ikke til malkegeder.

3.5. Specifikke etaper af produktionen, som skal finde sted i det afgrænsede geografiske område

Gedemælk, der er bestemt til »Hollandse geitenkaas«, kommer fra malkegedebedrifter, der er etableret i Nederlandene. Fremstillingen og den naturlige modning af »Hollandse geitenkaas« finder sted i Nederlandene.

De specifikke etaper af produktionen er følgende:

— Mælken produceres af gederne og indsamles af opdrætteren på bedriften, og der opbevares højst mælk fra otte malkninger i gårdens tank ved en temperatur på højst 6 °C.

— Chauffører, som er specialiseret i indsamling af mælk, og hvis kompetencer på området er stadfæstet med et eksamensbevis, tager derefter prøver, indsamler mælken og bringer den til ostemejerierne.

— Mælken modtages af ostemejerierne og oplagres i tanke.

— Mælken pasteuriseres med henblik på fremstilling af osten ved en minimumstemperatur på 71,8 °C i mindst 15 sekunder. Der tilsættes osteløbe og mælkesyrebakterier til ostemejeriets pasteuriserede mælk.

— Efter osteløbetilsætning og bearbejdning udtrækkes vallen, og osten placeres og presses i beholdere.

— Osten nedsænkes i en saltlage. Lagesaltningens varighed afhænger af ostens diameter og form. Ostens maksimale saltindhold må højst være 4,1 % i tørstof.

— Ostens naturlige modning varer mindst 25 dage under kontrollerede klimabetingelser. Osten vendes regelmæssigt og beskyttes mod skimmel ved hjælp af et levnedsmiddelovertræk. Modningstemperaturen er 10-14 °C. Den naturlige modning med skorpedannelse finder sted i Nederlandene, hvilket sikrer, at den skorpe, der dannes, er godt tør. Tiden og temperaturen er vigtig for, at osten gennem modningsprocesserne kan opnå den ønskede organoleptiske kvalitet. Den knowhow, der er udviklet i Nederlandene inden for modning af faste oste, er afgørende for kvaliteten og udviklingen af »Hollandse Geitenkaas«-ostens smag. Modningen af osten i folie finder sted i mindst 25 dage i et kølerum ved en temperatur på 4-7 °C. Modningen af ost indpakket i folie kan også finde sted uden for Nederlandene. Kun kontrollen med temperaturen er vigtig i forbindelse med modning i folie, idet knowhow anvendes i mindre omfang.

3.6. Særlige regler vedrørende udskæring, rivning eller emballering osv.

Ikke relevant.

3.7. Specifikke mærkningsregler

På hver »Hollandse geitenkaas«, der er modnet naturligt, påsættes et kaseinmærke med betegnelsen »Hollandse geitenkaas«. Der sættes ikke et kaseinmærke på den »Hollandse geitenkaas«, der er modnet i folie.

4. Præcis afgrænsning af det geografiske område

Det geografiske område, som ansøgningen om registrering vedrører, er den europæiske del af Kongeriget Nederlandene. Denne del er ligeledes kendt under det traditionelle navn Holland.

5. Tilknytning til det geografiske område

5.1. Det geografiske områdes egenart

Résumé

Nederlandene har jordbundsforhold, som altid har gjort det til et land, der er særlig egnet til landbrug og opdræt, og navnlig opdræt af malkegeder.

Anvendelsen af malkegederacer, foderet og opdrætsmetoderne, den rige tradition for osteproduktion og den erhvervede knowhow i det berørte område er faktorer, der er gunstige for forarbejdningen af gedemælk til »Hollandse geitenkaas« i den europæiske del af Kongeriget Nederlandene.

Geografi

Kombinationen af temperaturerne, jordens karakter og nedbørsniveauet gør traditionelt Nederlandene til et land, der er velegnet til landbrug og opdræt, og særlig til opdræt af malkegeder.

Nederlandene har et kystklima. Vinden og havet spiller en vigtig rolle i denne forbindelse. Tilstedeværelsen af store vandmasser (Nordsøen og Ijsselmeer) skaber mindre temperaturforskelle end i lande med en anden geografisk beliggenhed. Vandet bevirker, at temperaturforskellene begrænses. Den årlige gennemsnitstemperatur i Nederlandene varierer mellem 8,9 og 10,4 °C, og gennemsnitsnedbøren ligger mellem 700 og 950 mm om året (www.knmi.nl).

Den nederlandske jord er primært lerholdig, sandet og tørveagtig og er egnet til dyrkning og produktion af foder til opdræt. Grundvandsniveauet er en vigtig indikator. De fugtige områder er især egnede til f.eks. dyrkning af græs beregnet til opdræt.

Malkeged

»Hollandse geitenkaas« fremstilles med mælk fra den nederlandske hvide ged eller arter fra krydsning af denne med andre malkegederacer. For at muliggøre malkegedeopdræt i Nederlandene var det vigtigt, at der mellem 1880 og 1920 fra Schweiz blev importeret geder af racen Saanen, som er en typisk malkerace. Disse geder er blevet krydset med andre gederacer, der er til stede i Nederlandene. Landsbyerne har deres egne opdrættersammenslutninger, som samles i provinssammenslutninger, der overvåges af Nederlandse Organisatie voor de Geitenfokkerij (NOG — den nederlandske organisation for gedeopdrættere), som har taget initiativ til at oprette stambogen for den nederlandske hvide ged. Målet med opdrættet blev allerede beskrevet meget tidligt på nationalt plan. Det var en stor ged uden horn, som er robust, har et godt fødeindtag og producerer meget mælk.

De ovennævnte omstændigheder har gjort den nederlandske malkeged til et af de husdyr, der producerer mest mælk i verden. De nederlandske malkegeders gennemsnitlige produktion stiger endog år efter år takket være en god arvemasse og en fremragende forvaltning.

Produkt og knowhow

Den nederlandske ostetradition stammer fra middelalderen. Landet har derfor en lang tradition for osteproduktion og en stor knowhow. Nederlandene har erhvervet denne knowhow siden det 18. århundrede som følge af fremstillingen af Goudaosten. Den viden og ekspertise, der er opnået ved fremstillingen af Gouda, har haft stor indflydelse på fremstillingen af »Hollandse geitenkaas«. De kompetencer, der er erhvervet ved fremstillingen af den faste Goudaost, er en efter en blevet overført til fremstillingen af gedeost, hvilket i høj grad har bidraget til udviklingen af produktets ensartede kvalitet og smag.

Den ostekonkurrence, som instituttet Nederlands Nationaal Kaaskeurconcours (NNKC) har afholdt de sidste 50 år, viser navnlig den vægt, der lægges på knowhow samt kvaliteten og smagen af de faste oste, der produceres i Nederlandene. Specialister fra ostesektoren sammenligner og måler deres respektive kompetencer i kunsten at skelne mellem og smage på ostene og deres smage, bl.a. »Hollandse geitenkaas«-ostens særlige smag.

Organisation og logistik

Afstandene i Nederlandene er korte, og organisationerne har tætte forbindelser, og der er meget hyppige kontakter og udveksling af viden mellem landmændene og producentorganisationerne og/eller de organisationer, der overvåger produktionen. Opdrætternes og osteproducenternes knowhow har gennem århundreder nået et højt og ensartet niveau, især på grund af de forsknings-, undervisnings og informationsaktiviteter, som de nederlandske myndigheder har fremmet. Den nuværende koncentration af viden og videnskabelig forskning på universitetet i Wageningen er selv i dag et eksempel på den høje grad af organisation og den praktiske anvendelse af de teoretiske resultater inden for navnlig ostefremstilling og undervisning.

5.2. Produktets egenart

Produkt og knowhow

»Hollandse geitenkaas« er kendetegnet ved sin bløde, milde og rene smag. »Hollandse geitenkaas« kendes efter fire uger, når det drejer sig om osten med naturlig modning, og en lidt mere fremskreden alder, når det drejer sig om osten, der modnes i folie, på sin milde og syrlige smag. Osten er ikke klæg, og den giver ikke eller stort set ikke en bitter smag i munden. Jo mere osten med naturlig modning modner og udtørres, jo fastere bliver den, og jo kraftigere bliver dens smag.

»Hollandse geitenkaas« er en fast ost, der modnes naturligt eller i folie og tilberedes på samme måde som Gouda, og som fremstilles af pasteuriseret gedemælk. Tilberedningen af Gouda er kendetegnet ved anvendelsen af mesofile mælkesyrebakterier, eventuelt suppleret med termofile mælkesyrebakterier, tilsætning af løbe til mælken, formning ved presning og lagesaltning i kontrolleret miljø. Den naturlige modning finder sted under forhold, som ligeledes stammer fra den traditionelle tilberedning af Gouda, hvilket betydet, at osten udsættes for luftens påvirkning og regelmæssigt vendes og kontrolleres. Der dannes en tør skorpe ved modningen. Den »Hollandse geitenkaas«, der modnes i folie, emballeres efter den karakteristiske presning og lagesaltning og modner et køligt sted. Der dannes derfor ikke en hård skorpe, og den unge gedeosts milde smag bevares i længere tid.

»Hollandse geitenkaas« tilberedes udelukkende af gedemælk. Det er ikke tilladt at bruge andre typer mælk.

Den detaljerede opskrift på »Hollandse geitenkaas« blev beskrevet i 1946 af E. J. Dommerhold, som var dyrlæge og tidligere national rådgiver i dyreopdræt. Han understregede, at det var vigtigt at have tilstrækkelige mængder gedemælk af hygiejnisk kvalitet til rådighed. Tilsætningen af urter beskrives også i det pågældende afsnit af bogen. Dengang blev »Hollandse geitenkaas« fremstillet i begrænset omfang i landbrugsbedrifter.

Organisation og logistik

På grund af de store udgifter i forbindelse med mælkekvoter besluttede malkekvægopdrættere i begyndelsen af 1980'erne at omlægge driften til opdræt af malkegeder og øgede således den mængde gedemælk, der var til rådighed for osteproduktionen. Produktionsniveauet ændrede sig derfor og gik fra håndværksniveauet i landbrugsbedrifter til industriniveauet i ostemejerier, der var specialiserede i fremstillingen af »Hollandse geitenkaas«.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB)

De egenskaber, der berettiger beskyttelsen af betegnelsen »Hollandse geitenkaas« som geografisk betegnelse, er forbundet med geografien, produkt og knowhow, organisationen og logistikken og det særlige omdømme.

Geografi

I kraft af jordens karakter, det tempererede kystklima og producenternes erfaring er Nederlandene i stand til at fremstille et foder, som er særlig egnet til geder, og således opnå en gedemælk, der er velegnet til fremstillingen af »Hollandse geitenkaas«. Det er en vigtig betingelse for at sikre mælkens milde og rene smag, som danner grundlag for »Hollandse geitenkaas«-ostens milde smag.

Malkeged

Nederlandene har siden begyndelsen af det 20. århundrede valgt at opdrætte en gederace med en stor mælkeproduktion. Den gennemsnitlige mælkeydelse pr. ged, som stiger støt, og gedemælkens stabile kvalitet og smag skyldes den gode pasning, det gode foder, den gode sundhedstilstand og malkegedernes genetiske konstitution. Tilstedeværelsen af malkegeder med stor mælkeproduktion og traditionen med at tilberede Goudaosten er nødvendige forudsætninger for fremstillingen af »Hollandse geitenkaas«.

Produkt og knowhow

Dokumenter fra 1946 indeholder instruktioner om gedeopdræt og fremstilling af »Hollandse geitenkaas«. Disse instruktioner danner stadig i dag grundlag for gedeopdræt og tilberedning af »Hollandse geitenkaas«.

Den viden, der er erhvervet i årenes løb ved opdræt af malkegeder samt tilberedning og modning af »Hollandse geitenkaas«, har gjort det muligt at samle en unik erfaring. Derfor er det vigtigt, at »Hollandse geitenkaas« fremstilles med mælk af nederlandsk oprindelse i nederlandske mælkeproducerende bedrifter, hvor medarbejderne har en passende uddannelse i de teknologier, der anvendes til fremstillingen af denne type ost.

Organisation og logistik

De korte afstande og den høje grad af organisation er grundlaget for den gode forvaltning af sektoren, hvor gedeopdrætterne har pligt til at deltage i et program til sikring af gedemælkens kvalitet, hvilket er vigtigt for at garantere, at kvaliteten af gedemælken og dermed den fremstillede ost forbliver høj.

Omdømme

Forbrugerne kunne i 1980'erne genopdage »Hollandse geitenkaas« som specialitet, fordi der var mere gedemælk til rådighed, og fordi produktionen af »Hollandse geitenkaas« blev øget. Omsætningen af dette produkt er steget konstant siden dengang, uden at det har været nødvendigt at iværksætte omfattende reklame- og markedsføringskampagner, og dette bekræfter dets gode omdømme.

»Hollandse geitenkaas« indtager nu en fremtrædende plads i produktionen af nederlandsk ost. Mængden af gedeost produceret i Nederlandene er steget fra 3 700 ton i 2000 til 19 780 ton i 2012 (Productschap Zuivel).

»Hollandse geitenkaas« er et efterspurgt produkt af høj kvalitet. Det har som sådan opnået en national og international anerkendelse.

Hvad angår »Hollandse geitenkaas«-ostens omdømme, kontrolleres gedeostens smag hvert år på nationalt plan af en lang række ostekontrollører. Denne vurdering er baseret på en produktprofil, der er etableret på nationalt plan (Nederlands Nationaal Kaaskeurconcours).

Det internationale omdømme, som »Hollandse geitenkaas« har, fremgår af de talrige priser, den har fået på messer, som er afholdt over hele verden. Producenterne af »Hollandse geitenkaas« har allerede i mange år med godt resultat deltaget i ostekonkurrencer, bl.a. i Madison i USA, i Tyskland (DLG) og i Nantwich i England.

Henvisning til offentliggørelsen af varespecifikationen

(Artikel 5, stk. 7, i forordning (EF) nr. 510/2006 (3))

http://www.eu-streekproducten.nl/sites/default/files/BGA_PD_Hol_Geitenkaas_def.pdf

(1) EUT L 343 af 14.12.2012, s. 1.

(2) EUT L 93 af 31.3.2006, s. 12. Erstattet af forordning (EU) nr. 1151/2012.

(3) Se fodnote 2.